13 van Tshwane-metropolisie vas vir korrupsie(Argieffoto: Tshwane-metropolisie) Die Tshwane-metropolisie (TMPD) beoog om korrupsie in eie geledere uit te roei en 13 lede van die TMPD is reeds verlede maand op aanklagte van korrupsie in hegtenis geneem. Isaac Mahamba, woordvoerder van die Tshwane-metropolisie, het Woensdag in ŉ verklaring gesê die verdagtes is begin Augustus in hegtenis geneem waarna hulle elkeen op borgtog wat wissel van R1 000 tot R5 000 vrygelaat is. Mahamba het nie besonderhede rakende die beweerde misdrywe verskaf nie. Hy het wel gesê die verdagtes wag nou op hul tweede hofverskynings. Volgens Mahamba het die TMPD tugstappe teen die verdagtes gedoen en skorsingsbriewe is in die derde week van Augustus aan al 13 lede uitgereik hangende verdere ondersoek. “Die TMPD is vasbeslote om korrupsie onder sy lede uit te roei en hierdie sake word verder ondersoek. Meer inhegtenisnemings kan nie uitgesluit word nie.” Mahamba het ŉ beroep op mense gedoen om gevalle van korrupsie aan te meld.